**Előterjesztés**

**Döntés a Közös Hivatalnál foglalkoztatott köztisztviselők**

**illetménykiegészítéséről**

Tisztelt Képviselő-testület!

A Képviselő-testület 2014. novemberi ülésén foglalkozott a Litéri Közös Önkormányzati Hivatalban dolgozó köztisztviselők illetménykiegészítésével.

A közszolgálati tisztviselőkről szóló 2011. évi CXCIX. törvény 234. § (3)-(4) bekezdése értelmében tárgyévre kell megállapítani a köztisztviselők illetménykiegészítését.

E rendelkezésnek eleget téve alkotta meg a képviselő-testület a jelenleg hatályban lévő önkormányzati rendeletét.

Az illetménykiegészítések mértékében a 2015-ös évhez képest nincs változás: ez a megyei és megyei jogú városnál legfeljebb 40 %, a községi önkormányzatnál mind a felsőfokú iskolai végzettségű köztisztviselők, mind a középiskolai végzettségű köztisztviselők esetében a köztisztviselő alapilletményének legfeljebb 20 %-a lehet.

A jelenleg hatályos szabályozásunk szerint az illetménykiegészítés mértéke a felsőfokú iskolai végzettségű köztisztviselők esetében a köztisztviselő alapilletményének 10%-a, míg az illetménykiegészítés mértéke a középfokú iskolai végzettségű köztisztviselők esetében a köztisztviselő alapilletményének 20%-a.

Kérem, hogy ezt a mértéket a 2016-os évre vonatkozóan is támogatni szíveskedjenek.

Mindenki számára ismert tény, hogy a közszféra fizetései nem emelkedtek az idei évben sem. A köztisztviselői illetményalap továbbra is a 2008. évi szinten maradt. A közszolgálati életpályamodell bevezetése nem vonatkozik a köztisztviselőkre, így a Litéri Közös Önkormányzati Hivatalnál dolgozó köztisztviselőket sajnálatos módon nem érinti. Az életpálya modell a kormánytisztviselőknek jelent előrelépést. Mint az utóbbi években megtapasztalható, egyre nehezebb a hivatali dolgozókat megtartani, illetve a megüresedett álláshelyeket betölteni.

Fentiek alapján kérem a Tisztelt Képviselő-testületet, hogy az illetménykiegészítés mértékét 2016. évre megállapítani szíveskedjenek a mellékelt rendelet-tervezet szerint.

Litér, 2016. november 11.

Bencze Éva

jegyző

**Litér Község Önkormányzat Képviselő-testületének**

**…./2016. (XI…...) önkormányzati rendelete**

**a Litéri Közös Önkormányzati Hivatalnál foglalkoztatott**

**köztisztviselők illetménykiegészítéséről**

Litér Község Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 234. § (3)-(4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** Litér Község Önkormányzatának Képviselő-testülete a Litéri Közös Önkormányzati Hivatalnál foglalkoztatott köztisztviselők részére a 2017. évre illetménykiegészítést állapít meg.

**2. §** (1) Az illetménykiegészítés mértéke a felsőfokú iskolai végzettségű köztisztviselők esetében a köztisztviselő alapilletményének 10%-a.

(2) Az illetménykiegészítés mértéke a középfokú iskolai végzettségű köztisztviselők esetében a köztisztviselő alapilletményének 20%-a.

**3.§** E rendelet 2017. január 1. napján lép hatályba, és 2017. december 31. napján hatályát veszti.

Szedlák Attila Bencze Éva

polgármester jegyző

**Litér Község Önkormányzat Képviselő-testületének**

**a Litéri Közös Önkormányzati Hivatalnál foglalkoztatott**

**köztisztviselők illetménykiegészítéséről szóló**

**…./2016. (XI…...) önkormányzati rendelet**

**indoklása és hatástanulmány**

**ÁLTALÁNOS INDOKLÁS**

A közszolgálati tisztviselőkről szóló 2011. évi CXCIX. törvény 234. § (3)-(4) bekezdésében kapott felhatalmazás alapján Litér Község Önkormányzata illetménykiegészítést állapított meg a Litéri Közös Önkormányzati Hivatalnál dolgozó köztisztviselők részére.

**RÉSZLETES INDOKLÁS**

A Litéri Közös Önkormányzati Hivatalnál dolgozó köztisztviselők illetménye évek óta nem emelkedett, miközben a leterheltségük évről-évre nő.

Litér Község Önkormányzata a 2011. évi CXCIX. törvény 234. § (3)-(4) bekezdésében biztosított felhatalmazással élve úgy döntött, hogy a Közös Hivatal dolgozóinak a közszolgálati pályán tartása érdekében mind a felsőfokú végzettséggel rendelkező, mind pedig a középfokú végzettséggel rendelkező dolgozók részére 20 % illetménykiegészítést biztosít.

**HATÁSTANULMÁNY**

1. **A rendelet társadalmi, gazdasági, költségvetési hatásai**

A rendelet az előző évhez képest a közös hivatal önkormányzatai számára nem jelent jelentős többletköltséget. Az apparátus engedélyezett létszáma 11 fő, amely nem változott.

1. **Környezeti és egészségi következmények**

A rendeletben foglaltaknak közvetlen környezeti és egészségi hatásai nincsenek. Az illetménykiegészítés megállapítása a Litéri Közös Önkormányzati Hivatalnál foglalkoztatott köztisztviselők munkájának anyagi és egyben erkölcsi elismerését szolgálja.

1. **Adminisztratív terheket befolyásoló hatásai**

A rendelet alkalmazása az adminisztratív terheket nem befolyásolja, a rendeletben foglaltak a közös hivatal részére többlet adminisztratív terhet nem jelent.

1. **A rendelet megalkotásának szükségessége, a rendeletalkotás elmaradásának várható következményei**

A törvényi szabályozás változása miatt az illetménykiegészítést tárgyévre kell megállapítani, azaz évente döntés kell hozni e tárgyban. A közszolgálati tisztviselőkről szóló 2011. évi CXCIX. törvény rendelkezéseire figyelemmel szükséges a rendeleti szintű szabályozás az illetménykiegészítések meghatározásának vonatkozásában.

1. **A rendelet alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges feltételek rendelkezésre állnak, a Litéri Közös Önkormányzati Hivatal költségvetése tartalmazza a pénzügyi fedezetet.